钦定古今图书集成/明伦汇编/氏族典/第040卷 > 《凌迪知万姓统谱》 > 庞安时
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞安时

按《宋史庞安时传》：“安时字安常，蕲州蕲水人。儿时能
读书，过目辄记。父世医也，授以《脉诀》。安时曰：‘是不足
为也’。独取黄帝扁鹊之脉书治之，未久，已能通其说，
时出新意，辨诘不可屈。父大惊，时年犹未冠，已而病
聩，乃益读《灵枢》《太素》《甲乙》诸秘书，凡经传百家之涉
其道者，靡不通贯，为人治病，率十愈八九。踵门求诊”
者，为辟邸舍居之，亲视餰粥药物，必愈而后遣。其不
可为者，必实告之，不复为治，活人无数。病家持金帛
来谢，不尽取也。年五十八而疾作，门人请自视脉，笑
曰：“吾察之审矣。且出入息亦脉也，今胃气已绝，死矣。”
遂屏却药饵，后数日与客坐语而卒。